2021

## **Straeon**

### **Ymadawiad Llio**

Yn dilyn ei gusan gyda Llio Jones gadawodd Iolo Davies-White Gwmderi i glirio'i feddwl a gwneud penderfyniadau am ddyfodol.

Dychwelodd rhyw wythnos yn ddiweddarach i ddatgelu i Llio bod dim dyfodol iddynt fel cwpwl. Er i Llio gael ei brifo a chyhuddo Iolo o'i thwyllo ac am chwarae gyda'i theimladau yn y pendraw fe adawodd Cwmderi am swydd newydd yn Gaerdydd ond gyda hi ac Iolo yn ffrindiau unwaith eto.

### **Atgyfodiad Iori**

Wedi honi fod Iori Davies wedi marw yn Las Vegas yn ystod cyfnod clo COFID-19 aeth Brenda Parri i fewn i'r flwyddyn newydd yn parhau gyda'r twyll.

Penderfynai Brenda gynnal noson goffa ar gyfer Iori yn y Deri. Yn anffodus ni allai Iori osgoi'r demtasiwn i glywed yr hyn oedd gan bobl i ddweud amdano. Ni allai gadw'i geg ar gau a datgelodd ei hun er mawr sioc i Cassie a Kath.

Datgelodd y ddau eu bod wedi gorwario yn Vegas ac wedi ffugio marwolaeth Iori er mwyn gallu ffoi rhag talu'r bil. Doedd trigolion y pentref ddim yn hapus o gwbl i glywed am y twyll.

### **Y gwir am deulu Aled**

Bu tro ar fyd Aled Richards yn fis Ionawr 2021 pan gafodd ymweliad gan ei fam Helen Richards. Mewn gwirionedd modryb iddo oedd Helen, ond bod hithau wedi ei fagu ers yn blentyn ar ran ei chwaer Bethan Price.

Roedd Helen wedi penderfynu gadael ei pherthynas dreisgar ac am ffoi o Gwmderi am gyfnod. Cyn gadael roedd eisiau rhannu rhai o eiddo ei fam gydag ef yn dilyn ei marwolaeth. Trwy'r eiddo hwn daeth Aled i ddarganfod am y tro cyntaf na'i dad oedd Dylan Ellis.

Roedd Aled eisoes yn adnabod Dylan fel ewythr i'w ffrind Tesni Parri felly penderfynodd rannu'r newyddion ag ef. Er i Dylan fod yn arwynebol garedig gydag Aled roedd yn benderfynol o gadw'r gwir rhag lledaenu er mwyn osgoi unrhyw gysylltiad amlwg rhyngddo yntau a Bethan Price.

Gydag Aled wedi cyffroi am y posibiliad o ddatblygu perthynas gyda'i dad rhannodd y gwir gyda'i bartner Tyler Davies-White yn groes i ddymuniadau Dylan. Wrth ragweld na fyddai Aled yn gallu cadw'r berthynas yn gyfrinach penderfynodd droi yn gas a dweud wrth Aled fod ganddo ddim diddordeb dod i'w adnabod. Yn ei dymer gwelodd Aled ei gyfle a cheisio gyrru i mewn i Dylan, wrth wyro ar yr eiliad olaf tarodd ei garr 'DJ' a'i anafu yn ddifrifol.

Cuddiodd Aled rhag yr heddlu yn nhŷ Tesni ble daeth y teulu oll i glywed am ei gysylltiad â Dylan. Er mwyn cadw pethau rhag yr heddlu penderfynodd Dylan wneud ymholiadau gyda Sioned Charles a DJ i weld faint oedd yn cofio am y ddamwain. Wedi dod i glywed fod Aled wedi datgelu'r gwir am eu cysylltiad teuluol i Sioned hefyd doedd gan Dylan ddim dewis ond i gynnig swm sylweddol o arian i'r cwpl i'w cadw'n dawel.

Roedd Jaclyn Parri yn barod iawn i dderbyn aelod newydd y teulu a chafodd Aled ei wahodd i fyw gyda'r teulu Parri yn Rhif 10, Stryd Fawr er bod Dylan yn parhau i fod eisiau cadw'r cysylltiad yn gyfrinach.

### **Darganfod twyll Angharad**

Yn **2021** cychwynnodd sgîl effeithiau twyll Angharad Rogers ddod i'r wyneb. Bu cwpl o achosion ble bu i gerdyn banc Gaynor gael ei wrthod, ond ni feddyliai ormod am y peth gan fod yna bethau mwy ar ei meddwl. Roedd ei brwd ar symud o Gwmderi a cychwyn bywyd newydd mewn cartref newydd. Bu'n gwneud ymholiadau am godi tŷ ar dir Penrhewl ymysg nifer o opsiynau eraill. Yna darganfu Gaynor mai Hywel Llywelyn oedd wedi talu am driniaeth rehab Ffion Llywelyn, rhybeth a wnaeth iddi gwestiynu eu perthyna. Tyfodd yr amheuon hyn ymhellach pan glywodd fod Hywel wedi bod yn talu am wasanaethau rhyw digidol Lisa Morgan.

Er fod y cyfan yn ddigon iddi gysidro gorffen pethau gyda Hywel penderfynodd roi un cyfle arall iddo a'i wahodd ar wyliau gyda hi.

Wedi dychwelyd i Gwmderi bu sioc enfawr i'r cwpl wrth iddynt ddarganfod nid yn unig eu bod wedi cael eu cloi allan o Lwyncelyn, ond fod eu eiddo wedi diflanu a'r tŷ wedi'i werthu. Yn dilyn ymholiadau pellach daeth yn amlwg fod rhywun wedi bod yn defnyddio hunaniaeth Gaynor er mwyn cyflawni'r weithred. Cychwynnodd Gaynor amau pawb o'i chwmpas, yn gyntaf cyhuddai Britt Monk pan ddarganfu ei bod newydd fod ar wyliau drud, ac yna ei merch ei hun ar weld Izzy Evans yn cael ei cwestiynu gan yr heddlu.

Daeth yn amlwg fod taliadau amheus yn gadael cyfrif Izzy yn fisol i Thailand. Honnai Izzy mai i'r ysgol y bu'n gweithio ynddo oedd rhain yn mynd ond roedd gan ei mam amheuon. Aeth pethau o ddrwg i waeth i Izzy wedi i ymchwiliad gael ei agor yn yr Antur i fewn i faterion ariannol y cwmni yn dilyn galwad dienw. Bu'n' rhaid i Izzy gyfaddef i Matthew Price fod yna wirionedd y tu ôl i'r cyhuddiadau ac ei bod wedi bod yn cymeryd arian o'r Antur yn rheolaidd.

Llwyddodd Gaynor i gael yn ôl i mewn i'w chartref ond doedd dim nes at ddod at wraidd y twyll. Gyda'i Gaynor yn tyfu daeth i wybod gan yr heddlu bod ei pasbort wedi cael ei ddefnyddio yn Awstralia, rhywbeth oedd ond yn dyfnahu'r dirgelwch.

Yn ddiweddarach dychwelodd Angharad i Gwmderi unwaith eto i weld effeithion ei chynllwynio. Un o'r rhai cyntaf iddi ddod ar eu traws yn y pentref oedd Hywel Llywelyn ac o fewn dim roedd hi'n rhannu stori dorcalonnus am farwolaeth annisgwyl ei merch Delyth mewn damwain car gyda'i chyn-wr Jeremy.

Unwaith eto yn teimlo drosti a hithau'n honni fod ganddi unman arall i fynd cynigiodd Hywel lety iddi yn Llwyncelyn er waethaf teimladau Gaynor.

Gyda Gaynor eisoes dan straen enfawr, wedi colli ei eiddo a gyda dirgelwch pwy oedd wedi bod yn ei thwyllo yn ei phoeni cafodd Angharad lawer o hwyl yn dod rhwng hithau a Hywel. Bu'n chwarae triciau cyson i danseilio Gaynor gan gynnwys coginio swper i'r cwpwl oedd yn edrych yn union yr un fath ond rhoi fersiwn a blas perffaith i Hywel ac un anfwytadwy i Gaynor.

Drwy rannu straeon a Hywel am ei dyddiau yn y coleg, a honni fod Gaynor wedi cael 'breakdown' yn dilyn affêr gydag athro ceisiodd wneud iddi ymddangos fel petai Gaynor yn colli arni, rhywbeth ddaeth yn fwy credadwy pan gyhuddodd Gaynor Angharad yn gyhoeddus am ddwyn gemwaith ei mam. Pan ddatgelwyd bod dim arysgrif ar emwaith Angharad, yn wahanol i'r rhai gwreiddiol cychwynnodd Gaynor ei hun gwestiynu'r gwir.

Yr unig lygedyn o obaith i Gaynor oedd Colin Evans, a oedd wedi gweld llun ar ffôn Angharad yn ei dangos ar wyliau diweddar yn Awstralia, yr un lleoliad oedd pasbort Gaynor wedi cael ei ddefnyddio gan yr un oedd wedi ei thwyllo. Gydag ychydig o ymchwil daeth Gaynor hefyd i amau stori Angharad am farwolaeth ei merch, ac yn wir os oedd ganddi deulu yn y lle cyntaf.

Penderfynodd Gaynor wynebu Angharad gyda'i chyhuddiadau a chafodd sioc pan gyfaddefodd Angharad y cyfan, am y twyll, am werthu Llwyncelyn, y cyfan. Ond pan gododd Gaynor y ffôn i gysylltu â'r heddlu honnai fod mwy i ddod, â'i bod wedi trefnu popeth i wneud iddi ymddangos fod Gaynor yn rhan o'r twyll o'r cychwyn cyntaf.

Parhaodd Angharad i geisio creu bwlch rhwng Hywel a Gaynor drwy rannu negeseuon yr oedd hi wedi ei recordio ar ei ffôn, yn gyntaf o Gaynor yn trafod Sheryl Hughes ac am well ragolygon Esther o dan ei gofal hithau, ac yna clip wedi ei olygu o Hywel yn disgrifio Gaynor yn anffafriol.

Llwyddodd i hudo Gaynor i'r goedwig ar ymylon Gwmderi ble cafodd hithau sioc i ddarganfod nifer o'i chelfi a'i eiddo personol, gan gynnwys lluniau teulu wedi'i rhwygo a'u dinistrio. Cyfaddefodd Angharad y cyfan am ei throseddau ac am y rheswm y tu ôl i'r cyfan, ei bod eisiau dial ar Gaynor, nid yn unig am ddwyn Colin oddi arni ond hefyd am gael perthynas gyda'r athro, rhywbeth nad oedd yn wir.

Collodd Gaynor ei thymer ac wrth glywed Izzy yn dod ar ôl ei mam yn y pellter rhedai Angharad i ffwrdd. Wrth geisio ffoi cwympai a tharo ei phen ar garreg. Cysidrai Gaynor am eiliad ei tharo gyda charreg arall i sicrhau diwedd i'r poenydio ond llwyddai Izzy i'w pherswadio i beidio.

Wedi'r digwyddiad yn y goedwig lledaenodd y newyddion na Angharad oedd yn gyfrifol am y twyll ar Gaynor a hefyd ei bod wedi cael ei rhoi mewn coma yn dilyn ei anafiadau.

### **Triongl Serch DJ**

Yn 2021 roedd perthynas 'DJ' a Sioned yn mynd o nerth i nerth er bod DJ yn cael ei hun yn cwestiynu yn aml os oedd teimladau Sioned tuag ato yn wir. Er mawr sioc iddo gofynnodd hithau iddo os byddai'n ei briodi. Derbyniodd DJ y cynnig ond trodd y diwrnod llon yn drasiedi pan gafodd DJ ei daro gan gar Aled Richards.

Rhythwyd DJ i'r ysbyty a gwnaeth wellhad llawn ond manteisiodd ef a Sioned ar y cyfle i gael swm sylweddol o arian allan o Dylan Ellis er mwyn cadw'r gwir am y digwyddiad rhag yr heddlu.

Wedi clywed fod DJ wedi'i anafu dychwelodd Non Mererid Evans i'r pentref. Datgelwyd ei bod wedi bod mewn cysylltiad cysgon gyda Kath Jones ers gadael Cwmderi er mawn siom i Mark oedd yn anfodlon maddau iddi am ei thwyll. Trodd y berthynas rhwng Mark a'i fam yn un ffyrnig, yntau eisoes heb faddau i Kath am guddio llythyrau gan Debbie rhagddo. Wedi iddo daflu ffon ati yn ei dymer penderfynodd Kath adael Maes y Deri am gyfnod.

Gobaith Non oedd ailgynnau tan ar hen aelwyd gyda DJ ond cafodd ei siomi i ddarganfod ei fod wedi dyweddïo a Sioned. Er iddi gynnig ei llongyfarchiadau i'r cwpwl roedd Eileen yn ddrwgdybus o'r berthynas rhwng DJ a Non. Er mwyn lleihau'r amheuon honnai Non ei bod hi eisoes mewn perthynas gyda dyn o'r enw Len.

Er mwyn cael perswâd ar Mark i adael iddi aros yn Faes y Deri honnodd Non fod ei 'chariad' Len yn ei thrin yn wael a'i bod yn teimlo dan fygythiad ganddo. Ildiodd Mark a gadael iddi aros yng Nghwmderi unwaith eto ond cafodd ei siomi pan ddaeth Len i chwilio am Non a datgelwyd mai celwydd oedd y berthynas. Ffrind i Non o'r chapel oedd Len oedd wedi ei adnabod ers ei phlentyndod ac nid oedd unrhyw awgrym o drais na rhamant rhwng y ddau. Yn ddig ei bod wedi ceisio ei dwyllo unwaith eto gofynnodd Mark iddi adael.

O fewn dyddiau dychwelodd Non ond ildiodd Mark a gadel iddi aros. Cychwynnodd Non ddysgu gwersi Sbaeneg ar gyfer yr Antur er mwyn cyfiawnhau aros yn yr ardal a throdd Non ei golygon ar DJ unwaith eto. Llwyddodd i'w hudo i Fryntirion am sgwrs. Cyfaddefodd Non ei theimladau tuag ato a bu i'r ddau gysgu hefo'i gilydd, y tro cyntaf iddi gysgu hefo unrhyw un yn ôl ei honiadau.

Er waethaf honiadau DJ mai digwyddiad un tro oedd y cyfan â'i fod ddim am orffen pethau hefo Sioned, o fewn dim roedd ef a Non wrthi eto. Doedd y cwpl ddim yn llwyddiannus iawn yn cuddio eu perthynas a daeth Mark i wybod y gwir o fewn dim. Cytunodd i gadw'r cyfan yn gyfrinach ond mynnai fod DJ yn gwneud penderfyniad.

Wrth i'r briodas nesáu rhoddodd Non wltimatwm i DJ. Ni alla'i aros yng Nghwmderi a gwylio ei chariad yn priodi rhywun arall felly byddai hi yn gadael cyn y diwrnod mawr. Paciodd DJ ei fag yn barod i fynd tra roedd Sioned ag Eileen wedi mynd i'r sba am y diwrnod, ond wedi sgwrs gyda Matthew, oedd wedi dod i wybod am y berthynas ar y noson stag penderfynodd DJ na allai adael wedi'r cyfan.

Ar ddiwrnod y briodas daeth Non i adael llythyr i DJ ym Mryntirion, yn gadael iddo wybod ei bod am adael y wlad. Daliodd DJ hi yn y tŷ ac wedi sgwrs fer rhwng y ddau roedd y cyfan yn ddigon i roi traed oer iddo am y briodas. Cyrhaedded DJ i benderfyniad mawr ynglŷn â'i ddyfodol ac aeth i rannu'r newyddion a Sioned a oedd yn aros am ei ddarpar ŵr y tu allan i'r capel, yn barod am ei diwrnod mawr. Torrodd ei chalon gan gyhoeddi ei fod ddim yn gallu mynd ymlaen a'r briodas. Aeth yn ei flaen i gyhoeddi ei gariad tuag at Non a chyhoeddi ei bod yn barod i adael y wlad gyda hi a bu i'r cwpwl adael Cwmderi gyda'i gilydd.

Aeth Sioned yn ei blaen i feddwi yn y Deri a chusanu Gerwyn Parri cyn cysgu gyda Rhys Llywelyn. Roedd Sioned yn gandryll i ddod i wybod bod Matthew eisoes yn ymwybodol o berthynas DJ a Non.

### **Mwy na chyd-weithwyr?**

Wrth i Tesni Parri a Lisa Morgan barhau i gydweithio datblygodd berthynas mentor rhwng y ddau. Yn sicr roedd Tesni yn parchu pen busnes ac agwedd didostur Lisa, ac roedd derbyn sylw ac anrhegion gan ei chyflogwr yn plesio hefyd. Wedi darn o waith i un o gleientiaid Lisa ble'r oedd gofyn i fodelu fel priodferch datblygodd y teimladau hyn yn rhywbeth dyfnach. Ar ddiwrnod y photoshoot nid oedd Aled Richards, oedd wedi addo chwarae rhan y priodfab ar gael felly bu'n rhaid i Lisa gamu mewn i'r adwy a chael lluniau o briodas hoyw.

Bu i'r profiad ddeffro rhywbeth yn Tesni aeth yn ei blaen i gyfaddef ei theimladau rhamantus at Lisa. Pan geisiodd ei chusanu yn Y Deri roedd ymateb Lisa yn un o sioc ac annifyrrwch. Nid oedd Lisa wedi bwriadau rhoi'r argraff i Tesni fod ganddi ddiddordeb rhamantus ynddi ac yn sicr roedd hi'n gweld y fath ymddygiad yn amhroffesiynol iawn.

Cafodd Tesni ei brifo yn ofnadwy gan wrthodiad Lisa a pharhaodd i geisio rhoi perswâd ar ei chyflogwr fod yna rywbeth dyfnach rhyngddynt. Arhosodd Lisa yn gadarn yn ei chred fod ganddi ddim diddordeb yn Tesni y tu hwnt i'r gwaith. Pwdodd Tesni a phenderfynu ei bod am adael Cwmderi i fyw yn Llundain, er waethaf gofidion ei theulu. Yn anffodus cafodd bwl drwg o Golitis a sylweddolodd na alla'i adael am y ddinas wedi'r cyfan.

Wedi datgelu i Lisa ei bod am aros yng Nghwmderi wedi'r cyfan rhannodd ei bod yn falch iawn o gael ei chadw fel gweithiwr ond chwerwodd y berthynas rhwng y ddwy unwaith eto wrth i Tesni ddangos diffyg parch tuag at gleientiaid y busnes.

### **Dani, Dylan a'r busnes newydd**

Gyda brad Garry dal i'w brifo a thensiynau yn y Deri dal i fod yn uchel roedd Dani yn falch iawn i glywed gan ei chyfreithiwr ei bod ganddi ragolygon addawol i gael hanner o bopeth mewn ysgariad. I ddathlu'r newyddion rhannodd botel o champagne gyda Dylan Ellis yn far y Deri. Trodd y noson yn un hwyr gyda llawer o fflyrtio rhwng y ddau er waethaf anghymeradwyaeth Cassie. Yn y pen draw treuliodd y ddau'r noson yng nghwmni ei gilydd er waethaf perthynas Dylan gyda Sara Francis.

Yn ddiarwybod i Dani, wrth weld y ddau yn closio ac yn gwybod fod Dylan yn ddyn peryglus cysylltodd Cassie Morris â Garry a mynnu ei fod yn dychwelyd i Gwmderi.

Cafodd Dani sioc y bore canlynol pan gododd i weld Garry yn y fflat, y tro cyntaf iddi ei weld ers iddo ddiflannu'r flwyddyn gynt. Ac yntau wedi cael affer gyda Jaclyn a gadael ei wraig a'i blant nid oedd gan Dani unrhyw fwriad o wrando ar Garry.

Dychwelodd Dani a Dylan at eu bywydau, y noson rhyngddynt yn y gorffennol nes i Dani gychwyn teimlo'n sâl yn y boreau. Roedd hi'n disgwyl babi a Dylan oedd y tad. Rhannodd ei gofidion gyda Mark Jones ond wedi mynd drwy'r profiad o golli babi roedd hi'n benderfynol o gadw'r un yma.

Yn y cyfamser fe wnaeth Dani fwrw ymlaen â'i chynlluniau i agor busnes yn gyn safle Salon J&S. Esblygodd ei syniad gwreiddiol o agor siop harddwch ar gyfer cŵn i fod yn fusnes amlbwrpas, gyda salon ar gyfer pobol yn y blaen a lle i ymbincio cŵn yn y cefn. Talodd am gwrs hyfforddi drud ar gyfer Aled Richards heb sylwi fod y gost hyd yn oed yn uwch na'r hyn oedd wedi credu. Gyda Matthew ac APD ar ei hôl am arian i dalu am y gwaith adnewyddu ar yr adeilad sylweddolodd Dani ei fod mewn twll. Awgrymodd Britt Monk ei fod yn cymryd arian allan o dil y Deri, ond wrth i Dylan sylwi arni yn cymryd y pres gwelodd ei gyfle. Cynigiodd fuddsoddi yn y busnes a symud i mewn i'r fflat uwchben y Salon.

Ceisiodd Garry erfyn ar Dani i beidio cymryd arian gan Dylan ond yn ofer. Roedd diwrnod lansiad "Chi a'r Ci" yn fethiant ac ynghanol straen y cyfan bu i Dani gyfaddef i Garry ei bod yn disgwyl ac mai Dylan oedd y tad. Torrodd Garry ei galon ac er mwyn dial datgelodd y cwbl wrth Sara.

Daeth Sara a'i pherthynas gyda Dylan i ben a gwnaeth ei gorau i rybuddio Dani am wir natur Dylan. Parhaodd y ffraeo hefyd rhwng Garry a Dylan, Garry yn benderfynol na ddylai Dani gadw'r babi.

Wedi cyfnod byr i ffwrdd o'r cwm i glirio’i phen dychwelodd Dani i Gwmderi a mynnu fod bod Garry a Dylan yn rhoi'r gorau i'w fendeta, a'i bod am gadw'r babi ond gwneud y cyfan ar ei thelerau hi.

### **Perchennog newydd APD**

Gyda'i etifeddiaeth gan Anti Nel wedi dod drwyddo trodd Matthew Price ei olygon at sut orau i fuddsoddi'r arian. Gyda Dai a Diane Ashurst a'u brwd ar ymddeol gwelodd Matthew ei gyfle i brynu eu rhan nhw o APD. Doedd Jason Francis ddim yn hapus iawn hefo'r syniad o gael Matthew yn fos arno ond er waethaf ei ymdrechion i geisio darganfod buddsoddwyr arall yn y diwedd, ac ar gyngor Kelly bu iddo ildio a derbyn y sefyllfa.

Cymerodd Matthew at y gwaith yn y cychwyn a chynigiodd waith i Eifion yn y busnes ond cychwynnodd pethau fynd yn drech arno gyda'r pwysau i orffen y gwaith adnewyddu ar y salon. Cychwynnodd weld y straen yn ormod a disgynnodd i mewn i gyfnod o iselder. Yn poeni am ei gefnder penderfynodd Eifion droi at Ray Price, tad Matthew.

Yn anffodus nid oedd perthynas Ray a Matthew yn un agos iawn, a llwyddodd agwedd fychanol Ray tuag at ei fab wneud pethau'n waeth. Aeth pethau o ddrwg i waeth pan gychwynnodd Ray ffraeo gyda Izzy Evans, cariad Matthew. Penderfynodd Izzy orfodi Matthew i ddewis rhyngddynt hithau a'i dad ond pan gafodd hi mo'r ateb oedd hi'n disgwyl daeth a'r berthynas i ben.

Parhaodd Ray i weld bai ar ei fab am bopeth ond yn unwaith iddo ladd ar Eifion am ei rywioldeb ac ar anogaeth Jason benderfynodd Matthew sefyll i fyny dros ei hun a'i gyd-weithwyr. Drwy ddangos asgwrn cefn a mynnu parch gan ei dad llwyddodd i ennill edmygedd Jason er i Ray benderfynu peidio aros yng Nghwmderi wedi'r ffrae.

### **Cyfeilgarwch Ffion a Guto**

Cafodd Ffion Llywelyn sioc i weld Guto Parri wedi pasio allan ar y stryd. Daeth i wybod ei fod wedi bod yn defnyddio canabis fel ffordd i ddygymod a'r trawma oedd yn ei deimlo yn dilyn gweld yr ymosodiad asid ar Matthew Price.

Gyda'i hanes hithau gydag alcoholiaeth cymerodd Ffion Guto o dan ei adain i geisio ei roi rhag dod yn ddibynnol ar y cyffur a datblygodd gyfeillgarwch clos rhwng y ddau. Cychwynnodd Guto ddod yn ymwelydd cyson i Gysgod y Glyn, yn ei ddefnyddio fel lle tawel i weithio ar gyfer ei gwrs Sbaeneg rhithiol. Bu ambell un yn amheus o natur y cyfeillgarwch, yn enwedig yn sgil hanes Ffion gyda Rhys Llywelyn a pan welodd Gerwyn Parri ei fab yn gadael y fflat roedd yn barod iawn i amau'r ddau.

Mewn gwirionedd doedd dim yn mynd ymlaen rhwng Ffion a Guto, ac yn ddiarwybod i'r pentref roedd trefniant anffurfiol gan Rhys a Ffion ble'r oeddent yn parhau i gysgu gyda'i gilydd.

Wynebodd Gerwyn Ffion gyda'i gyhuddiadau ond cafodd lond ceg yn ôl, a sylweddolodd fod y pentref yn chwerthin ar ei ben o yn sgil affer Jacly a Garry. Roedd y sylweddoliad yn ddigon i Gerwyn ddod i'r penderfyniad enfawr i ddod a'i briodas i ben. Symudodd i fyw yn Faes y Deri gyda Mark a Kath Jones a gadael Jaclyn.

Yn dilyn diwedd ei briodas cychwynnodd gyfeillgarwch gyda Ffion, y ddau yn rhannu angerdd am raglenni cwis, ond daeth pethau i ben wedi i Gerwyn ddarganfod cyffuriau yn y fflat. Ceisiodd Ffion achub cam Guto drwy honni mai hi oedd yn eiddo'r cyffuriau, ond er i Guto gyfaddef y cwbl roedd y niwed wedi'i wneud.

### **Cariad newydd Kath**

Daeth dyn newydd i mewn i fywyd Kath Jones pan ymunodd a Brynmor Richards â'r dosbarthiadau Sbaeneg Y Deri Arms er ei fod eisoes yn rhugl yn yr iaith. Gadawodd ei frolio am ei fywyd carwriaethol gryn argraff ar Kath.

Yn ddiweddarach pan ymunodd Kath ap datio ar ei ffôn roedd Brynmor yn llawn cyngor digymell am sut i wella ei phroffil. Gyda help Mark Jones, llwyddodd i gael gafael ar ei ffon a newid ei phroffil heb ei chaniatâd er mwyn sicrhau y byddai mwy o ddynion yn cysylltu â hi.

Cafodd ambell i ddet llwyddiannus a modd i fyw yn trafod y cyfan gyda Cassie Morris, ond pan gafodd ei gwahodd i gartref dyn diarth oedd hefo enw drwg am ei ymddygiad tuag at fenywod daeth i'r amlwg fod Kath yn golygu mwy i Brynmor nag oedd hi wedi sylwi.

Er waethaf y gwahaniaeth oedran cytunodd Kath i fynd ar ddet a chafodd y ddau lawer o sbort yng nghwmni'i gilydd. Closiodd y ddau yn sydyn er doedd Mark ddim yn hapus pan ddaeth i wybod am natur y cyfeillgarwch rhwng y ddau. Yn siŵr fod rhywbeth amheus ynglŷn â Brynmor aeth Mark ati i holi'r pentrefwyr yn dwll am ei hanes ond yn ofer.

Yn dilyn penwythnos rhamantus i Lundain credai Mark ei fod wedi dal Brynmor yn dwyn un o fodrwyau'i fam, ond cafodd sioc o ddysgu mai wedi cymryd y fodrwy i'w fesur oedd gwir y mater. Er waethaf wrthwynebiad Mark bu i Kath a Brynmor ddyweddïo.

### **Cancr Iolo**

Cychwynnodd Iolo Davies-White boeni pan fu iddo ddarganfod lwmp ar ei frest. Sylwodd Tyler fod rhywbeth yn bod arno ac wedi i Iolo rannu ei ofidion mynnai Tyler ei bod yn mynd at y doctor. Gyda'i gyn ŵr yn wynebu’r posibiliad fod ganddo gancr daeth Tyler i sylwi gymaint oedd Iolo yn golygu iddo a phenderfynu dod a'i berthynas gydag Aled Richards i ben.

Dan orfodaeth Tyler aeth Iolo i'r ysbyty wedi iddo sylwi allyriad allan o'i deth. Yn dilyn sgan cafodd gadarnhad ei bod yn dioddef o gancr y fron. Yn sgil natur marwolaeth ei fam Dr Gwen White aeth Iolo i ddisgwyl y gwaethaf a doedd ddim yn hapus pan ledaenodd y newyddion am ei ddiagnosis drwy'r pentref.

Ofnai Sion White fod Tyler yn cymryd mantais o'r sefyllfa i agosáu at Iolo unwaith eto a cheisiodd ei orau i gael ei fab i bwyllo. Roedd cryn boeni hefyd am stad feddyliol Iolo pan gychwynnodd wneud trefniadau ar gyfer ei angladd. Esboniodd Iolo wrth ei dad bod marwolaeth ei fam wedi bod yn sioc enfawr iddo fel plentyn a bod eisiau bod yn onest hefo Greta a rhoi'r cyfle i'r teulu baratoi at bob digwyddiad,

Ar ddiwrnod ei lawdriniad doedd dim golwg o Iolo. Yn y pendraw daeth Garry Monk o hyd iddo yn cuddio yn y garej - ei ofnai ynglŷn â'r driniaeth wedi ei arwain i ffoi. Llwyddai Garry i'w berswadio y byddai peidio mynd ymlaen a'r driniaeth oherwydd ei ofnai ynglŷn â'r peryglon yr un peth a dewis marw o'r cancr. Aeth y llawdriniaeth yn ei flaen yn llwyddiannus.

Wedi dychweled o'r ysbyty roedd Tyler yn awyddus iawn i edrych ar ôl Iolo tra roedd yn gwella ond cafodd ei siomi pan wnaeth Iolo hi'n hollol glir bod dim dyfodol iddynt fel unrhyw beth mwy na ffrindiau.

### **Priodas arall i Colin a Britt**

A hwythau eisoes wedi cynnal seremoni answyddogol y flwyddyn flaenorol penderfynodd Colin Evans ei fod yn amser gwneud ei briodas a Britt Monk yn un swyddogol. Llwydodd i fwcio’r Deri ar gyfer y briodas ond wrth i'r ddiwrnod mawr nesu cychwynnodd boeni am y gusan yr oedd wedi rhannu ag Eileen Probert cyn y Nadolig a chysidro os dylai gyfaddef y cyfan wrth ei ddarpar wraig.

Rhannodd ei ofidion a Mark Jones ond cafodd ei ddarbwyllo rhag cyfaddef wrth Britt, ond daeth y gwirionedd i'r amlwg pan fu i Britt glywed Sioned ag Eileen yn trafod y digwyddiad. Yn ansicr os oedd rhywbeth mwy yn mynd ymlaen rhwng Eileen a Colin cychwynnodd Britt roi'r ddau dan bwysau gan ofyn i Eileen fod yn dyst yn y briodas.

Pan ddaeth y diwrnod mawr bu sioc i Colin wrth i Britt ei wynebu a gofyn iddo'n uniongyrchol os byddai yn well ganddo briodi hi neu Eileen. Sylweddolodd Colin fod Britt yn gwybod y cyfan ond erfyniodd arni am faddeuant. Penderfynodd Britt faddau iddo a mynd ymlaen a'r briodas, Garry Monk yn dyst yn lle Eileen ond roedd Aaron yn bur anhapus a'r sefyllfa. Cafodd ei frifo yn ofnadwy gan frad Colin a thaerodd y byddai’n dial arno.

### **Cyfrinach Andrea**

Cyfarfu Andrea Jenkins a Mark Jones trwy ap a chychwynnodd y ddau gyfeillgarwch ar-lein, y ddau yn dangos diddordeb mewn gemau cyfrifiadurol ac yn treulio oriau hir yn chwarae yn erbyn ei gilydd drwy'r nos. Er hyn pan oedd cynllwynion yn datblygu i'r ddau gyfarfod go iawn roedd rhyw drafferth wastad yn codi.

Cychwynnodd Kath a Colin ddod yn amheus o'r berthynas ac am fwriad Andrea tuag at Mark yn enwedig wedi iddo roi arian iddi wedi iddi honni i'w char dorri ar y ffordd i'w weld. Ar anogaeth Colin mynnodd Mark gwrdd ag Andrea go iawn ond cafodd ei siomi pan aeth hi'n dawel a thynnu'n ôl o'r berthynas.

Cafodd sioc pan yn ddiweddarach daeth Andrea yn y cnawd i Faes y Deri. Roedd y sbarc rhwng y ddau yn parhau i'r byd go iawn a rhannodd Andrea ei diddordeb mewn cosplay. Pan fu i'r ddau gyfarfod am yr eilwaith gwisgodd Mark fel Super Postman i geisio creu argraff ond er i bethau edrych yn addawol daeth y noson i ben pan ddatgelodd Andrea ei bod yn HIV+. Ymatebodd Mark yn gas a chyhuddo Andrea o geisio ei dwyllo. Cafodd Andrea ei siomi yn ei ymateb a gadael Cwmderi.

Wrth weld bod Mark wedi torri ei galon ond heb wybod yr holl stori ceisiodd Colin ymyrryd yn y sefyllfa a gwahodd Andrew i Gwmderi unwaith eto, hithau yn dod gan ddisgwyl ymddiheuriad gan Mark. Rhannodd y gwir gyda Colin a gadael yn flin am gael siwrne wast.

Siaradodd Colin gyda Mark am y sefyllfa a gwneud iddo sylwi fod yn bosib byw gyda HIV a bod salwch ddim yn adlewyrchiad o gymeriad Andrea, ac yn sicr nad oedd hi'n ceisio ei dwyllo. Sylwodd Mark ei gamgymeriad ac erfyn am faddeuant gan Andrea. Cytunodd hithau i gychwyn eto o'r newydd a mynd ar ddet, ond y tro yma daeth Andrea i'r sylweddoliad na fyddai pethau yn gweithio rhyngddynt gan fod Mark yn amlwg dal i fod mewn cariad a Debbie Jones, ei gyn wraig.